**NJOFTIM PËR KONSULTIM PUBLIK PËR PROEJKTVENDIMIN “PËR MIRATIMIN STRATEGJISË NDËRSEKTORIALE KUNDËR KORRUPSIONIT 2024-2030, PLANIT TË VEPRIMIT 2024-2026 NË ZBATIM TË SAJ DHE PASAPORTËS SË TREGUESVE TË PERFORMANCËS”**

Në më shumë se një dekadë adresimi i sfidave në avancimin e luftës kundër korrupsionit mbetet një prioritet absolut për Qeverinë Shqiptare, si një ndër pesë politikat të cilat vendi ynë këshillohet t’i ndjekë me përparësi në procesin e integrimit evropian. Një arritje sinjifikative në kuadër të këtij procesi, konsiderohet miratimi dhe zbatimi i reformës në drejtësi. Nëpërmjet kësaj reforme, u mundësua ngritja e strukturave të posaçme për hetimin e korrupsionit dhe krimit të organizuar, rezultatet e punës së të cilave, janë vlerësuar shumë pozitivisht edhe nga partnerët ndërkombëtarë, që monitorojnë progresin e Shqipërisë në luftën kundër korrupsionit.

Për të dëshmuar në mënyrë të palëkundur vëmendjen e shtuar në kuadër të luftës kundër korrupsionit, prej janarit 2024 kabinetit qeveritar u plotësua me pozicionin e Ministrit të Shtetit për Administratën Publike dhe Antikorrupsionin, i cili njëkohësisht ushtron edhe kompetencat e Koordinatorit Kombëtar Kundër Korrupsionit. Me qëllim përforcimin aksionin politik në këtë drejtim, në maj 2024 u miratua edhe Rezoluta për thellimin e reformave për mirëqeverisjen, sundimin e ligjit dhe antikorrupsionin për Shqipërinë 2030 dhe u krijua një komision i posaçëm parlamentar.

Forcimi dhe thellimi i kuadrit strategjik me qëllim garantimin e qëndrueshmërisë të reformave dhe vazhdimësinë e ndërhyrjeve për të reduktuar progresivisht incidencën e korrupsionit ka qenë gjithashtu në fokus të angazhimeve të ndërmarra nga ana e Qeverisë Shqiptare. Prej vitit 2015, Shqipëria ka ndjekur dhe zbatuar Strategjinë Ndërsektoriale Kundër Korrupsionit, të miratuar me Vendimin nr. 516, datë 01.07.2020 të Këshillit të Ministrave afati i zbatimit të së cilës, u shtri deri në vitin 2023.

Pas përfundimit të fuqisë juridike të këtij akti, miratimi i një strategjie të re, me afat kohor 2024-2030, përqendron përpjekjet në rikonceptimin e objektivave specifikë, duke marrë parasysh fazën aktuale të zbatimit të Strategjisë, nevojën për të përfshirë fusha dhe sektorë të rinj si dhe adresimin e të gjithë detyrimeve që burojnë nga procesi i negociatave me BE në fushën e luftës kundër korrupsionit. Në këtë kontekst, Strategjia Ndërsektoriale Kundër Korrupsionit, 2024-2030, është një dokument politikash në nivel kombëtar që nxit bashkëpunimin e organeve të pushtetit ekzekutiv, autoritete të pavarura kushtetuese, institucione jo qeveritare dhe sektorit të biznesit. Pjesë integrale e kësaj strategjie është plani i veprimit të saj, i cili parashikon nisma konkrete, të matshme, të cilat janë të orientuara kah rezultateve.

Vizioni i Strategjisë Ndërsektoriale Kundër Korrupsionit, 2024-2030 është: ***Institucione publike që funksionojnë në përputhje me standardet më të larta të integritetit, transparencës dhe llogaridhënies publike dhe ofrojnë shërbime efiçente ndaj qytetarëve.***

Ky vizion synohet të jetësohet nëpërmjet një strukture të bazuar në tre qëllime politikash:

**(I) Parandalim -** Politika e parësynon konsolidimin dhe zhvillimin e instrumenteve dhe

mekanizmave të parandalimit të korrupsionit, duke promovuar integritetin dhe etikën përgjatë të gjitha hallkave të qeverisjes, si në nivel qendror ashtu edhe vendor. Parandalimi i korrupsionit ul nevojën për ndëshkim penal dhe ka një impakt më të gjerë në promovimin e besimit të publikut dhe qeverisjes së mirë të zyrtarëve publikë.

**(II)** **Ndëshkim** - Nëpërmjet politikës së dytëStrategjia do të synojë konsolidimin e hetimit dhe ndjekjes penale të korrupsionit. Institucionet ligjzbatuese dhe organet e drejtësisë do të duhet të jenë në gjendje që të përdorin mjete hetimore efektive, të dedikuara për të luftuar korrupsionin, si dhe burime të mjaftueshme njerëzore dhe financiare në kuadër të këtij funksioni, si dhe rritjes së bashkëpunimit ndërkombëtar në kuadër të luftës kundër krimit transnacional.

**(III)** **Ndërgjegjësim** - Nëpërmjet politikës së tretë strategjia synon rritjen e ndërgjegjësimit dhe edukimit kundër korrupsionit, së pari, nga rradha, por edhe nga rëndësia, përmes forcimit të edukimit mbi integritetin në sistemin arsimor parauniversitar, përgjatë të gjithë cikleve të tij, si dhe forcimin e edukimit të sektorit publik, me qëllim garantimin e një sektori publik përgjegjës dhe llogaridhënës para shoqërisë.

Risitë kryesore që parashikon SNKK 2024-2030 në krahasim me kuadrin strategjik të mëparshëm janë:

* Sigurimi i harmonizimit të legjislacionit me standardet e Bashkimit Evropian.
* Fokus i përqendurar në sektorët me risk të lartë korrupsioni.
* Forcimi i koordinimit ndërinstitucional në luftën kundër korrupsionit.
* Forcimi i organeve ligjzbatuese për të krijuar një historik solid të hetimit, gjykimit dhe dënimit të veprave penale të korrupsionit
* Forcimi i mekanizmave të parandalimit të korrupsionit në qeverisjen vendore.
* Promovimi i integritetit në sektorin privat.
* Edukimi proaktiv i të rinjve mbi etikën, integritetin dhe ligjshmërinë.

Me qëllim krijimin e kuadrit të nevojshëm për bashkëpunim ndërmjet të gjithë aktorëve, Ministri i Shtetit për Administratën Publike dhe Antikorrupsionin, në cilësinë e Koordinatorit Kombëtar Kundër Korrupsionit fton qytetarë, organizata të shoqërisë civile, ekspertë të fushës, shoqata dhe përfaqësues të tjerë të publikut dhe sektorit privat të interesuar për të kontribuar përgjatë procesit të konsultimit publik të Projekt-Vendimit “Për miratimin e Strategjisë Ndërsektoriale Kundër Korrupsionit 2024-2030 dhe Planin e Veprimit 2024-2026 në zbatim të saj”.

Ky dokument Strategjik është hartuar sipas kërkesave të Vendimit të Këshillit të Ministrave nr. 290, datë 11.4.2020 “Për krijimin e bazës së të dhënave shtetërore të sistemit informatik të planifikimit të integruar (SIPI/IPSIS), për të siguruar përputhshmërinë me sistemin IPSIS”.

Për shkak të rëndësisë dhe kompleksitetit që kjo nisëm paraqet, si dhe në mbështetje dhe garantim të efikasitetit të procesit të konsultimit, gjithëpërfshirjes dhe transparencës, Ministri i Shtetit për Administratën Publike dhe Antikorrupsionin vlerëson dhe mirëpret çdo koment dhe sugjerim mbi draftin e Koncept-Dokumentit Strategjik nga çdo palë e interesuar. Komentet dhe rekomandimet e marra gjatë procesit të konsultimit publik do të vlerësohen me vëmendje dhe më pas do të vendoset pranimi ose refuzimi tyre, duke arsyetuar çdo qëndrim.

Konsultimi publik do të zgjasë të paktën 20 ditë pune. Më konkretisht SNKK 2024-2030 do të jetë në konsultim publik nga data 22 korrik 2024 deri më 31 gusht 2024.

Mund të merrni pjesë në procesin e konsultimeve publike duke dërguar komente/kontribute për projektin:

- Duke plotësuar formularin online të Regjistrin Elektronik për projektligjit, në adresën elektronike: <http://www.konsultimipublik.gov.al>

- Duke dërguar me email propozimet/sugjerimet tuaja në adresën e koordinatorit të konsultimit publik për SNKK 2024-2030, znj. RovenaPregja, në adresën: [rovena.pregja@drejtesia.gov.al](mailto:rovena.pregja@drejtesia.gov.al)

Për të hartuar Strategjinë Ndërsektoriale Kundër Korrupsion 2024-2030, Koordinatori Kombëtar Kundër Korrupsionit ka bashkëpunuar ngushtësisht me institucionet përgjegjëse për zbatimin e këtij dokumenti. Gjatë fazës së konsultimeve teknike, KKKK zhvilloj takime me të gjitha institucionet zbatuese të SNKK-së, të cilat përcollën komentet e tyre dhe konrtibuan në mënyrë proaktive për hartimin e Planit të Veprimit 2024-2026 dhe planifikimin e masave konkrete për luftën kundër korrupsionit. Gjithashtu, i gjithë procesi i hartimit të Strategjisë Ndërsektoriale Kundër Korrupsionit 2024-2030 është asistuar nga projekti EU4GG Good Goverments i Bashkimit Evropian.

Takime do të zhvillohen njëkohësisht edhe gjatë fazës së konsultimeve publike me të gjitha palët e interesit për të diskutuar lidhur me përcaktimet e Draft Dokumentit Strategjik. Më konkretisht, takimet do të organizohen:

Më datë 22 korrik, ora 9:15 – Takim me të gjitha intitucionet zbatuese të SNKK 2024-2030, salla “Antigonea 1”,Hotel Rogner.

Më datë 23 korrik, ora 9:15 – Takim me përfaqësues të bizneseve dhe dhomat e tregtisë, salla “Antigonea 1”,Hotel Rogner.

Më datë 24 korrik, ora 9:15 – Takim me përfaqësues të medias, shoqërisë civile dhe akademikë, salla “Antigonea 1”,Hotel Rogner.

Më datë 25 korrik, ora 9:15 – Takim institucionet e vetëqeverisjes vendore, salla “Antigonea 1”,Hotel Rogner.

Pyetje:

1. A jeni dakord me qëllimin e përgjithshëm të Strategjisë Ndërsektoriale Kundër Korrupsionit 2024-2030?

2. Si i vlerësoni prioritetet e Strategjisë Ndërsektoriale Kundër Korrupsionit 2024-2030?

3. A ju duken të qarta dhe të kuptueshme masat e propozuara kundër korrupsionit?

4. Cilat janë sugjerimet tuaja për masat e propozuara dhe a mendoni se ka masa shtesë që duhet të përfshihen në strategji?